滯舟
作者：蘇舜欽
朝代：宋

paragraphs: 落照滿長河，流水暖沖融。
中有鳧鶩羣，上下隨和風。
捕魚沒淺浦，矯翅入紫空。
嬉遊意自得，肯顧冥冥鴻。
伊余何所適，舟滯數見窮。
十步九暗灘，咫尺不可通。
獠工裂吻噪，捨檝將何從。
巨絙挽屢斷，有如拔山峯。
夕憂寇盜至，蹶弩映岸叢。
徊徨但搔首，歎息無所容。
曾無鳥禽樂，虛在人曹中。